ཁེ་ལས་གཅིག་གིས་ཕྱིར་མངོན་པའི་རིག་གནས་སྣང་བརྙན་དང་ཆེས་མཇུག་མཐར་སྤྱི་ཚོགས་སུ་བཀྲམ་བའི་ཚོང་རྫས་སོགས་ནི་ཁེ་ལས་དེའི་དོ་དམ་པའི་རིན་ཐང་ལྟ་བ་དང་མི་ཚེའི་ཉམས་མྱོང་སོགས་ལ་འབྲེལ་བ་ཡོད།བསོད་ནམས་རྡོ་རྗེ་ནི་མི་སེར་དཀྱུས་མའི་ཁྱིམ་དུ་སྐྱེས་པའི་བྱིས་པ་ཞིག་ཡིན་པའི་ཆ་ནས།ཁོ་རང་བབ་ཆགས་དང་ནན་མོ་ཞིག་ཡིན་པ་མ་ཟད།རྒྱུན་འཁྱོངས་དང་འབད་བརྩོན་ལ་བརྟེན་ནས་ད་ལྟའི་གྲུབ་འབྲས་ཐོབ་པ་རེད།བསོད་ནམས་རྡོ་རྗེ༡༩༧༢ལོར་མཚོ་སྔོན་ཞིང་ཆེན་གུང་ཧོ་རྫོང་དུ་སྐྱེས་ཤིང་།༡༩༨༩ལོར་མཚོ་ལྷོ་བོད་རིགས་རང་སྐྱོང་ཁུལ་མི་རིགས་དགེ་ཐོན་སློབ་གླིང་ནས་མཐར་ཕྱིན་ལ།སྔོན་ཆད་སློབ་གསོ་དང་སྲིད་འཛིན།སྲིད་ཁྲིམས་སོགས་ཀྱི་ལས་ཀ་གཉེར་མྱོང་།༡༩༩༨ལོར་ལས་ཀ་དོར་ནས་བོད་ལྗོངས་སུ་ཚོང་ལས་གཉེར་དུ་ཕྱིན།༢༠༠༠ལོར་ཕྱིར་མཚོ་སྔོན་ཟི་ལིང་དུ་ཕྱིར་ལོག་སྟེ་གྲོགས་པོ་དང་མཉམ་དུ་ཁང་སའི་ཚོང་ལས་གཉེར།༢༠༠༤ལོར་ཕ་ཡུལ་འཛུགས་སྐྱོང་བྱ་རྒྱུའི་སེམས་འདུན་བཅངས་ཏེ་ཟི་ལིང་གི་གྲོང་ཁྱེར་གྱི་འཚོ་བ་རྒྱབ་ཏུ་བསྐྱུར་ནས་ཕྱིར་རང་ཡུལ་དུ་ལོག་སྟེ་ཁང་སའི་ཚོང་ལས་གཉེར་འགོ་བརྩམས།